VEGA præsenterer

**Og posen er i VEGA, så du ved det ender galt**

*Den 20. december antænder Den Gale Pose Store VEGA med posen fuld af potente, nostalgiske bangers.*

Den Gale Pose er en af de mest banebrydende danske rapgrupper og var med til at definere en ny lyd i dansk rap tilbage i 90´erne. De startede deres rap-eksperimenter tilbage i slutningen af firserne, da Jesper Dahl (Jokeren), Rasmus Berg (B), Nicholas Kvaran (Coldhands) og Blæs Bukki fyrede op for deres eminente flow og beats.

Kvartetten rykkede i starten af 90'erne til Los Angeles, hvor de under navnet Madness 4 Real arbejdede som freelance producere bl.a. for legender som Eazy-E og Ice Cube. Gruppen udgav i alt 33 numre og fire remixes på diverse album, hvoraf flere fik amerikansk guld, platin og dobbelt platin.

Gruppen vendte hjem til Danmark i 1996, hvor de udgav deres første album *Mod Rov*, der blandt andet bød på hittet "Flere Ho's".

I 1998 udgav de albummet *Sådan Er Reglerne*, der indeholder monsterhittet "Spændt Op Til Lir". Gruppen var året efter indstillet til hele fem Grammy´er og årets radiohit. De udgav tre år efter deres tredje album *Definitionen af en stodder* og valgte i 2003 at indstille arbejdet, hvorefter Jokeren kickstartede sin succesfulde solokarriere.

Gruppen udgav i år en hyldestsang til livet og døden, der har fået titlen ”Indtil vi ses igen”. Nummeret er skrevet i forbindelse med gruppemedlemmet Rasmus Bergs alt for tidlige død. Jesper Dahl fortæller om nummeret:

*”Indtil Vi Ses Igen (Rasmus B Tribute)” er en hyldest til de mennesker, som vi har mistet i musikbranchen de seneste år – heriblandt Jeppe ”Jay-B” Bisgaard og Master Fatman. Med tabet af Rasmus, vil DGP have os til at fokusere på livet frem for døden og sætte pris på hver dag - for vi ved ikke, hvor længe vi er her.”*

Den Gale Pose offentliggjorde tilbage i 2011 i tv-programmet Go' Morgen Danmark, at de havde gendannet gruppen, og gav senere koncert i K.B. Hallen. Siden da har der været stille omkring den legendariske danske rapgruppe, som nu igen er klar til en tur i tidsmaskinen og spænde Store VEGA op til lir!

**Fakta om koncerten:**

Den Gale Pose (DK)

Fredag d. 20. december kl. 20.00

Store VEGA, Enghavevej 40, 1674 København V

Billetpris: 260 kr. + gebyr

Billetsalget starter i mandag den 14. oktober kl. 10.00 via vega.dk og Ticketmaster.